Kristen Touborg (SF), 2004-12-02:
Jeg må jo sige, at jeg er dybt forundret over, at ministeren kan udtale, at man mener, at den høringsfase, der er givet på dette store projekt, faktisk er længere, end der er sædvanlig praksis for.
Jeg er dybt forundret, når man tænker over, at en lille lokalplan, der drejer sig om, hvorvidt der må bygges en garage eller ej, faktisk har 8 ugers høringsfase.
Her står vi med den største reform i meget, meget, meget lang tid, og der mener ministeren så, at 5-6 uger er tilstrækkeligt, og ministeren siger oven i købet, at det faktisk er længere tid, end der sædvanligvis gives.
Det forstår jeg simpelt hen ikke noget som helst af.
Jeg synes, ministeren er dårligt orienteret.
Det er jo et helt forkert billede at tegne, at denne her kommunalreform alene handler om de her 46 lovforslag.
Denne kommunalreform handler om, at der har været en bred debat i samfundet, siden regeringen i 2002 nedsatte en Strukturkommission.
Der er masse af stoppesteder undervejs, og et af de stoppesteder består i den lovtekniske udmøntning, og den følger helt sædvanligt parlamentarisk arbejde.
Så vil jeg gerne sige, at det her går i det tempo, som vi hele tiden har fastlagt, og det gør det jo først og fremmest af respekt for de offentligt ansatte.
Jeg havde i går fornøjelsen af at være til borgmesterkonference i KL, og der er der altså ikke nogen efterspørgsel efter, at vi nu skal til at skynde os langsomt.
Nej, der er efterspørgsel efter, at vi så hurtigt som muligt kan cementere de beslutninger, der er ved at forankre sig lokalt med hensyn til, hvordan kommunerne skal se ud.
Det er jo forudsætningen for, at der kan skabes tryghed hos de ansatte, og det er også forudsætningen for, at der kan skabes tryghed hos brugerne af de sociale institutioner.
Så får de en sikker grund at gøre arbejdet færdigt på, og derfor ville det være vanvid, hvis vi pludselig satte tempoet ned.
Jeg lyttede med stor opmærksomhed til, at ministeren snakkede om, at man skulle give god tid til den tænketank, der er nedsat; man skulle give god tid til civilsamfundets inddragelse, så man kunne få alle gode kræfter sat på et godt resultat af det her.
Det synes jeg er rigtigt.
Det kan jeg fuldt ud tilslutte mig.
Der er meget god grund til at give god tid til, at man skal foretage den største reform, der vel er gået over landet i de sidste 30 år.
Der er rigtig god grund til at give god tid.
Jeg synes, det kunne være interessant at høre, om det ikke også dér gælder, at der burde være god tid til den del.
Sandheden om den her sag er jo, at vi har en proces, der startede tilbage i 2002 med nedsættelse af Strukturkommission, afgivelse af betænkning, offentlig debat, regeringens udspil, en aftale, en udmøntningsplan, alt sammen i øvrigt rammet ind af offentlig debat, og så et stykke lovteknisk håndværk, hvor den kendte aftale er oversat til paragraffer, som nu er sendt til høring i går med en frist, der hedder den 7. januar 2005, hvilket er helt, helt sædvanligt.
For det er jo altså ikke en høring omkring grundstrukturen i kommunalreformen.
Det er jo ikke en høring, der handler om, hvorvidt amterne skal nedlægges.
Amterne skal nedlægges, det har vi politisk besluttet.
Det er en høring, der handler om, hvorvidt den inddelingslov, vi nu har bragt i spil, har et rigtigt indhold etc. etc.
Det er sådan set i overensstemmelse med helt almindelig praksis.